Nafarroako Parlamentuko Mahaiak, 2021eko irailaren 20an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Blanca Isabel Regúlez Álvarez andreak aurkeztutako galdera, aisialdiko etxabeak irekitzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2021eko irailaren 20an

Lehendakaria: Unai Hualde Iglesias

GALDERAREN TESTUA

Geroa Bai talde parlamentarioko foru parlamentari Blanca Regúlez Álvarez andreak, Legebiltzarreko Erregelamenduan ezarritakoaren babesean, gaurkotasun handiko honako galdera hau aurkezten du, lehendakariorde eta Lehendakaritzako, Berdintasuneko, Funtzio Publikoko eta Barneko kontseilariak Osoko Bilkuran ahoz erantzun diezaion:

Lehen lehendakariorde eta Lehendakaritzako, Berdintasuneko, Funtzio Publikoko eta Barneko kontseilariak, Gobernuaren izenean, lan-bilera izan zuen iragan asteazkenean irailak 15, Iruñeko alkatearekin, botiloiak direla-eta azken asteotan gertatu diren istiluak “mozten” saiatzeko. Bileraren ostean, kontseilariak adierazi zuen “piperoak eta etxabeak irekitzeak eta antzeko neurriek arrisku-egoerak murrizten” lagunduko dutela. Biharamunean, Osasuneko kontseilariaren irailaren 14ko 34/2021 Foru Agindua argitaratu zen; horren bidez, luzatu eta hein batean aldatu zen Osasuneko kontseilariaren ekainaren 29ko 22/2021 Foru Agindua, zeinaren bidez malgutu egin baitziren COVID-19aren aurka orain arte hartutako neurriak, besteak beste, aisialdiko etxabeak, piperoak eta gisakoak.

Gobernuaren ustez, aisialdiko etxabeak irekitzea neurri egokia al da botiloiek eragindako istiluak mozteko?

Iruñean, 2021eko irailaren 20an

Foru parlamentaria: Blanca Regúlez Álvarez